**Ministru kabineta noteikumu projekta „Makšķerēšanas, vēžošanas un zemūdens medību noteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zvejniecības likuma 13.panta pirmās daļas 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban minēto jomu regulē un spēkā ir Ministru kabineta 2009.gada 22.decembra noteikumi Nr.1498 „Makšķerēšanas noteikumi” (turpmāk – noteikumi Nr.1498).Ar 2014.gada 29.maija likumu „Grozījumi Zvejniecības likumā” (stājās spēkā 26.06.2014.) jaunā redakcijā ir izteikts Zvejniecības likuma 13.panta pirmās daļas 3. punkts, kas paredz Ministru kabinetam pilnvarojumu izdot makšķerēšanas, vēžošanas un zemūdens medību noteikumus līdzšinējo noteikumu Nr.1498 vietā.Likuma pārejas noteikumu 22.punkta 2.apakšpunktā noteikts, ka Ministru kabinets 13.panta pirmās daļas 3.punktā minētos noteikumus izdod līdz 2015.gada 31.martam, lai nodrošinātu termina „amatierzveja” aizstāšanu ar terminu „makšķerēšana, vēžošana un zemūdens medības”.Ministru kabineta noteikumu projektā „Makšķerēšanas, vēžošanas un zemūdens medību noteikumi” (turpmāk – noteikumu projekts), ievērojot spēkā esošo noteikumu Nr.1498 redakciju un saskaņā ar Zvejniecības likuma (turpmāk – ZL) 1. panta 7.punktu, kurā definēts termins “makšķerēšana, vēžošana un zemūdens medības”, 13.panta trešo daļu, kas deleģē Ministru kabinetam izdot makšķerēšanas, vēžošanas un zemūdens medību noteikumus, 10.panta otro daļu, kas paredz iespēju noteikt zemūdens medībām pieejamos ūdeņus papildus likumā paredzētajiem ūdeņiem, un 15.panta otro daļu, kas nosaka minēto noteikumu saturu, jaunajā noteikumu projektā ir paredzēta makšķerēšanas, vēžošanas un zemūdens medību kārtība Latvijas Republikas ūdeņos.Atbilstoši ZL 15.panta otrajā daļā noteiktajam noteikumu projekts ietver regulējumu, kādā fiziskā persona izmanto makšķerēšanas, vēžošanas un zemūdens medību tiesības, kā arī zivju un vēžu ieguves rīku lietošanas nosacījumus, vēžu un zivju ieguves aizlieguma vietas un laikus, pieļaujamo loma lielumu, zivju un vēžu garumu, fiziskās personas pienākumus un atbildību. Atbilstoši ZL paredzētajam noteikumu projektā ir atsevišķas nodaļas, kurās norādītas īpašas prasības makšķerēšanas, vēžošanas un zemūdens medību rīku lietošanai. Tāpat noteikumu projektā ir noteikts, kuros gadījumos un ar kādām atšķirībām pašvaldība savā administratīvajā teritorijā esošajos ūdeņos var noteikt papildu nosacījumus zivju un vēžu ieguves kārtībai.Noteikumu projekta izstrādes gaitā notika konsultācijas ar Latvijas iekšējo un jūras piekrastes ūdeņu resursu ilgtspējīgas izmantošanas un pārvaldības konsultatīvajā padomi (turpmāk – Padome), kas izveidota saskaņā ar Ministru kabineta 2014.gada 30.septembra noteikumiem Nr.592 „[Latvijas iekšējo un jūras piekrastes ūdeņu resursu ilgtspējīgas izmantošanas un pārvaldības konsultatīvās padomes nolikums](http://likumi.lv/ta/id/269506?&search=on)”, un sākotnējais projekts tika nodots izvērtēšanai visām četrām Padomes interešu grupām. Pēc tā apspriešanas un priekšlikumu sagatavošanas Makšķerēšanas interešu grupā, kuras attiecīgajās sēdēs piedalījās arī Ūdeņu resursu apsaimniekošanas un aizsardzības interešu grupas un Zemūdens medību interešu grupas pārstāvji un izstrādātā noteikumu projekta tālākas apspriešanas Zemkopības ministrijas (turpmāk – ZM) izsludinātajā sabiedriskājā apspriešanā, un ilgstošas saskaņošanas ar visām atzinumus sniegušajām valsts institūcijām un nevalstiskajām organizācijām noteikumu projektā atšķirībā no noteikumiem Nr.1498 ir paredzētas šādas jaunas prasības:1)norāde par pienākumukotrolei uzrādīt zivju un vēžu ieguves rīkus un lomu;2) aizliegums atstāt zivis uz ledus pēc makšķerēšanas pabeigšanas; 3) aizliegums sadalīt vai citādā veidā mainīt zivs veselumu, izņemot to zivju ķidāšanu, kurām nav noteikts loma svara ierobežojums; 4) sniegts makšķerēšanas rīku vispārējs apraksts;5) noteikts atļauto āķu izmērs iekšējos ūdeņos un maksimālais attālums starp vairākžuburu āķu nostiprināšanas vietām;5) samazināts strauta foreļu (no 3 uz 1 gab.) un zušu (no 5 uz 3 gab.) loma lielums, kuru atļauts paturēt ;7) palielināts sīgu (no 1 uz 3 gab.) loma lielums, kuru atļauts paturēt;8) atcelts skaita ierobežojums paturēšanai lomā varavīksnes forelei, kas nav vietējās faunas pārstāve un dabiskos apstākļos nevairojas; 9) mainīts pieļaujamais zivju garums (zutim, strauta forelei, samam un vēdzelei);10) mainīti ieguves lieguma laiki dažām zivjusugām (alatai, strauta forelei);11) noteikts, ka jūras ūdeņos ar ģeogrāfiskām koordinātām noteiktā teritorijā rudens lieguma periodā lomā ir atļauts paturēt tikai mākslīgi pavairotu lasi, kam ir nogriezta taukspura, un taimiņu;12) atcelts skaita ierobežojums invazīvo sugu vēžiem to ieguvei atļautajās vietās;13) atsevišķos ūdeņos noteikts aizliegums makšķerēšanai ar iebrišanu ūdenī;14) pielikumā doti to zivju sugu attēli un latīniskais nosaukums, kurām ir noteikts apjoma un garuma limits lomā, kā arī atsevišķā pielikumā aprakstītas lašu un taimiņu vizuālās atšķirības.Saskaņā ar ZL 15.panta otro daļu noteikumu projektā ietverta jauna norma par to, ka pašvaldība ar saistošajiem noteikumiem ir tiesīga noteikt no šiem noteikumiem atšķirīgu makšķerēšanas, vēžošanas un zemūdens medību kārtību, ja tās administratīvajā teritorijā esošo iekšējo ūdeņu zivju un vēžu resursu saudzēšanas, bioloģiskās daudzveidības un ilgtspējīgas ieguves nodrošināšanai, īpaši aizsargājamo, ierobežoti izmantojamo zivju sugu un to biotopu aizsardzībai, ietekmes uz vidi samazināšanai un makšķerēšanas, vēžošanas un zemūdens medību tūrisma attīstības veicināšanai ir nepieciešami papildu nosacījumi zivju un vēžu ieguvei. Šādā veidā pašvaldības, ievērojot vietējos apstākļus un pamatojoties uz attīstības plānošanas dokumentos paredzētajiem mērķiem vai Pārtikas drošības, dzīvnieku veselības un vides zinātniskā institūta “BIOR” (turpmāk – BIOR), Dabas aizsardzības pārvaldes vai Valsts vides dienesta atzinumiem, varētu noteikt: 1) aizliegumu vai ierobežojumus zivju ieguvei diennakts tumšajā laikā; 2) papildu aizliegumu zemūdens medībām peldvietu un atpūtas vietu tuvumā; 3) aizliegumu vai ierobežojumus makšķerēšanai, vēžošanai vai zemūdens medībām atsevišķās ūdeņu daļās (tostarp aizliegumu iebrišanai ūdeņos konkrētā periodā), ja tie ir nepieciešami zivju vai vēžu resursu saaudzēšanas nolūkā; 4) konkrētām zivju sugāmnoteikto ieguves aizlieguma laiku pagarināšanu ne vairāk kā par 10 dienām atkarībā no hidrometeoroloģiskajiem apstākļiem konkrētajā kalendārajā gadā; 5) iespēju samazināt vienas personas lomā paturamo līdaku un zandartu skaitu.Ievērojot Zvejniecības likuma 10.panta otro daļu, noteikumu projekts paredz, ka zemūdens medības papildus likumā noteiktām vietām (Baltijas jūras un Rīgas jūras līča piekrastes ūdeņi, un ar īpašnieka atļauju privātie ezeri, kuros zvejas tiesības nepieder valstij, un licencētās zemūdens medību vietas) ir atļautas arī šo noteikumu 7.pielikumā norādītajās ūdenstilpēs vai to daļās, ja vien attiecīgajās ūdenstilpēs nav ieviesta licencētā makšķerēšana, vēžošana vai zemūdens medības. Zemūdens medības saskaņā ar noteikumu projekta 7.pielikumu ir paredzēts atļaut tikai 2 publiskās upēs – Buļļupē un Daugavā, kā arī 55 publiskajos ezeros un ezeros, kuros zvejas tiesības pieder valstij. Dabas aizsardzības pārvalde uzskata, ka zemūdens medību iespējamība īpaši aizsargājamo dabas teritorijās ietilpstošajās ūdenstilpēs vai to daļās vērtējama individuāli, tām izstrādājot un ieviešot atsevišķu licencēto zemūdens medību kārtību, lai būtu iespējams izvērtēt zemūdens medību atbilstību šo īpaši aizsargājamo dabas teritoriju izveidošanas mērķiem, noteikt visvairāk piemērotos zemūdens medību periodus, rīkus, lomus utt. Tādēļ zemūdens medībām atļauto ūdenstilpju sarakstā, ievērojot Dabas aizsardzības pārvaldes un BIOR priekšlikumus, nav iekļauti ūdeņi:1. kuri atrodas īpaši aizsargājamās dabas teritorijās (turpmāk – ĪADT);
2. kurus šķērso valsts robeža;
3. kuru caurredzamība nav piemērota zemūdens medībām**;**
4. kuri atrodas nomā un kuros jau patlaban ir ieviesta licencētā makšķerēšana, vēžošana vai zemūdens medības.

Zvejniecības likuma (ZL) 25.panta pirmā daļa paredz, ka maksa par zvejas tiesībām ir norādīta makšķerēšanas kartē. Savukārt noteikumu projektā tiek lietots termins “Makšķerēšanas, vēžošanas un zemūdens medību karte”, jo no juridiskā viedokļa ir iespējams noteikumos lietot arī precizētu kartes nosaukumu. Šajā sakarā būs jāizdara arī atbilstoši grozījumi Ministru kabineta 2009.gada 11.augusta noteikumu Nr.918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” 95.punktā, kas nosaka to, ka makšķerēšanas tiesības izmanto, iegādājoties makšķerēšanas karti, kuras maksas lielums norādīts šo noteikumu 2. un 2.1 pielikumā. Tāpēc, lai varētu savstarpēji saskaņot normatīvos aktus un iespiest un izplatīt kartes ar jauno nosaukumu, noteikumu projektā ir paredzēts, ka personas līdz 2017.gada 1.janvārim, makšķerējot, vēžojot un nodarbojoties ar zemūdens medībām, makšķerēšanas, vēžošanas un zemūdens medību kartes vietā var izmantot makšķerēšanas kartes, jo 2016.gadam tās jau ir tipogrāfiski sagatavotas.Starpinstitūciju saskaņošanas sanāksmēs par noteikumu projektu tika diskutēts, ka būtu nepieciešams ieviest regulējumu, kas paredzētu personai piemērot makšķerēšanas, vēžošanas un zemūdens medību kartes konfiskāciju un aizliegumu izmantot attiecīgās zivju un vēžu ieguves tiesības. Tika secināts, ka patlaban sistēma minēto karšu anulēšanai nav vēl ieviešama, jo nenotiek izsniegto karšu reģistrācija (izņemot to karšu reģistrācija, kas iegādātas internetā). Tāpat tika noskaidrots, ka par makšķerēšanas, vēžošanas un zemūdens medību pārkāpumiem piemērot makšķerēšanas tiesību, vēžošanas un zemūdens medību izmantošanas aizliegumu uz laiku nav šo noteikumu jautājums. Pēc būtības makšķerēšanas, vēžošanas un zemūdens tiesību atņemšana uz laiku ir uzskatāma par papildsodu, un to var ieviest, tikai izdarot grozījumus Administratīvo pārkāpumu kodeksā. Šādas normas kontrole pašreizējos apstākļos varētu būt problemātiska, jo pastāv dažādi kartes iegādes veidi, turklāt pārkāpēji var būt ārvalstu makšķernieki. 28.08.15. viedokļu saskaņošanas sanāksmē tika panākta vienošanās, ka jāturpina diskusija un darbs pie jautājuma par šāda papildsoda ieviešanas iespējām nākotnē. |
| 3. | Projekta izstrādē iesaistītās institūcijas | Zemkopības ministrija, BIOR, Padome, Vides aizsardzības un reģionālās attīstības ministrija (turpmāk – VARAM), biedrība „Latvijas Pašvaldību savienība”, Valsts vides dienests un Dabas aizsardzības pārvalde |
| 4. | Cita informācija | Projekts šo jomu neskar. |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs fiziskās personas – apmēram 100 000 makšķernieku (pēc 2007.gada makšķernieku aptaujas datiem), 800–1000 zemūdens mednieku (pēc 2011.gadā zemūdens mednieku sabiedrisko organizāciju sniegtās informācijas) un personas, kas nodarbojas ar vēžošanu (informācija par skaitu nav apkopota).Pašvaldības, kas atbilstoši vietējiem apstākļiem ar saistošajiem noteikumiem varēs noteikt papildu nosacījumus zivju un vēžu ieguvei noteikumu projektā paredzētajos gadījumos. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, ne arī administratīvi veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts šo jomu neskar. |

*Anotācijas III sadaļa – projekts šo jomu neskar.*

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ministru kabineta noteikumu projekts "Licencētās makšķerēšanas, vēžošanas un zemūdens medību kārtība" izsludināts Valsts sekretāru sanāksmē 14.05.2015. (protokols Nr.19 22.§ VSS-508).Ministru kabineta 2009.gada 11.augusta noteikumi Nr.918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību”. |
| 2. | Atbildīgā institūcija | Zemkopības ministrija |
| 3. | Cita informācija | Projekts šo jomu neskar. |

*Anotācijas V sadaļa – projekts šo jomu neskar.*

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, noteikumu projekts 2014.gada 19.decembrī tika skatīts Padomē un pēc tam nodots izvērtēšanai visās Padomes interešu grupās. Noteikumu projekts sākotnējā redakcijā nozares tīmekļa vietnē tika ievietots 2014.gada 19.decembrī. (Skatīt: [www.zm.gov.lv](http://www.zm.gov.lv) nozares darba grupas, padomes.)Sabiedriskai apspriešanai tīmekļa vietnē [www.zm.gov.lv](http://www.zm.gov.lv) noteikumu projekts tika nodots no 2015.gada 19. līdz 26.martam. |
| 2. | Sabiedrības līdzdalība projekta izstrādē  | Daļa no noteikumu projektā paredzētajām normām, kas saistītas ar makšķerēšanas, vēžošanas un zemūdens medību tiesību izmantošanu, tika apspriestas, jau gatavojot un skatot likumprojektu „Grozījumi Zvejniecības likumā” Saeimas Tautsaimniecības, agrārās, vides un reģionālās politikas komisijā, piedaloties biedrības „Latvijas Pašvaldību savienība”, „Latvijas Zvejnieku federācija”, ,„Latvijas makšķernieku asociācija”, „Makšķernieku organizāciju sadarbības padome”, „Makšķernieku radošais klubs”, kā arī Vides konsultatīvās padomes un Pasaules Dabas fonda pārstāvjiem.Pēc noteikumu projekta nodošanas izvērtēšanai un priekšlikumu sniegšanai visām četrām Padomes interešu grupām un tā apspriešanas un priekšlikumu sagatavošanas Makšķerēšanas interešu grupā, kuras attiecīgajās sēdēs piedalījās arī Ūdeņu resursu apsaimniekošanas un aizsardzības interešu grupas un Zemūdens medību interešu grupas pārstāvji, ministrijā tika iesniegti interešu grupas sagatavotie priekšlikumi. Savus priekšlikumus par noteikumu projektu iesniedza arī biedrība „Latvijas Makšķernieku asociācija” (26.01.15. e-pasta ziņojums) un biedrība „Makšķernieku radošais klubs” (15.01.15. e-pasta ziņojums), un arī tie tika nodoti apspriešanai un apspriesti iepriekš minētajā Padomes Makšķerēšanas interešu grupā. 13.02.15. Padomes sēdē (skatīt: [www.zm.gov.lv](http://www.zm.gov.lv) nozares darba grupas, padomes; protokols Nr. 4.1-30e/1/2015.) tika nolemts saņemtos priekšlikumus izvērtēt Zemkopības ministrijas Zivsaimniecības departamentā un sagatavot jaunu noteikumu projekta redakciju.20.03.15. Padomes sēdē (skatīt: [www.zm.gov.lv](http://www.zm.gov.lv) nozares darba grupas, padomes; protokols Nr. 4.1-27e/1/2015.) sagatavotais noteikumu projekts tika apspriests, un, tā kā būtisku iebildumu nebija, Padome nolēma atbalstīt noteikumu projekta tālāku virzību.Par tīmekļa vietnē [www.zm.gov.lv](http://www.zm.gov.lv) no 2015.gada 19. līdz 26.martam sabiedriskai apspriešanai ievietoto noteikumu projektu tika saņemti 13 komentāri un 55 iesniegumi no fiziskām personām, kā arī priekšlikumi no biedrības „Makšķernieku radošais klubs”.Sabiedriskajā apspriešanā saņemtie iebildumi un priekšlikumi tika apspriesti un izvērtēti 14.04.2015. Padomes sēdē, piedaloties arī padomdevējiem no BIOR, Dabas aizsardzības pārvaldes un Valsts vides dienesta (skatīt [www.zm.gov.lv](http://www.zm.gov.lv), nozares darba grupas, padomes; 14.04.15. Padomes sēdes protokols Nr.4.1-27/2/2015.). Papildus tam Zemkopības ministrija 23.04.2015. organizēja sanāksmi ar iebildumu un priekšlikumu sniedzējiem, kā arī ar biedrības „Makšķernieku radošais klubs” pārstāvi, un sanāksmē piedalījās biedrības„Latvijas Makšķernieku asociācija” pārstāvis.Sanāksmes dalībnieki vienojās, ka Zemkopības ministrija precizēs noteikumu projektu atbilstoši sanāksmē (ZM 23.04.15. protokols Nr.4.1-30e/2/2015) nolemtajam un nosūtīs to sanāksmes dalībniekiem, lai tie vienas nedēļas laikā vēl varētu iesniegt savus priekšlikumus par projekta redakciju. Biedrība „Makšķernieku radošais klubs” doto iespēju izmantoja, un tās atkārtoti (līdz 08.05.15.) iesniegtie iebildumi tika izskatīti atsevišķi 20.05.15. Zemkopības ministrijas, Padomes priekšsēdētāja un biedrības pārstāvju tikšanās laikā.Noteikumu projekta izstrādes gaitā biedrība „Latvijas Makšķernieku asociācija” un biedrība „Makšķernieku radošais klubs” vairākās Zemkopības ministrijas vēstulēs, kā arī Padomes sēdē (skatīt [www.zm.gov.lv](http://www.zm.gov.lv), nozares darba grupas, padomes – 13.02.15. Padomes sēdes protokols Nr.4.1-30e/1/2015, 3.punkts) tika aicinātas iesaistīties Padomes darbā vai tās interešu grupās, tomēr abas biedrības nebija apmierinātas ar Padomes darbu noteikumu projekta priekšlikumu apspriešanā un šajā darbā neiesaistījās. Biedrība „Latvijas Makšķernieku asociācija” 08.05.15. informēja Zemkopības ministrijas Zivsaimniecības departamentu par biedrības valdes lēmumu savus priekšlikumus noteikumu saturam un tā pielikumiem ar attiecīgiem pamatojumiem nesniegt sabiedriskās apspriešanas sanāksmē noteiktajā laikā (līdz 08.05.15.), bet dot tos savā atzinumā pēc noteikumu projekta izsludināšanas Valsts sekretāru sanāksmē. Par galveno iemeslu biedrība norādīja, ka „nedz Padome, nedz Padomes interešu grupas nav sniegušas pamatojumus vai argumentus, kas dotu kaut vai aptuvenu priekšstatu par to, kāpēc LMA vai citu nevalstisko organizāciju konkrētie priekšlikumi nav iekļauti noteikumu projekta saturā”, kā arī to, ka Padome pieņēmusi lēmumu Padomes sākotnēji izveidotās darba grupas darbu klātienē vairs neturpināt. Tomēr, tā kā noteikumu projekts un par to iesniegtie priekšlikumi un iebildumi tika detalizēti skatīti sabiedriskajā apspriešanā Zemkopības ministrijas organizētajā sanāksmē, biedrības „Latvijas Makšķernieku asociācija” apgalvojumus par sabiedrības pietiekamu neiesaistīšanu noteikumu projekta izstrādē nevar uzskatīt par pamatotiem.Papildus iepriekšminētajam 13.08.2015. un 28.08.2015. Zemkopības ministrija atsevišķi rīkoja viedokļu saskaņošanas sanāksmes ar tām institūcijām, nevalstiskajām organizācijām un citām noteikumu projekta izstrādes un saskaņošanas procesā iesaistītajām personām, kuras bija sniegušas atzinumus par Valsts sekretāru sanāksmē izsludināto projektu, lai pārrunātu radikāli atšķirīgos viedokļus pirms precizētā noteikumu projekta tālākas oficiālas saskaņošanas procedūras uzsākšanas. |
| 3. | Sabiedrības līdzdalības rezultāti  | Par sabiedriskajai apspriešanai tīmekļa vietnē [www.zm.gov.lv](http://www.zm.gov.lv) nodoto noteikumu projekta sākotnējo redakciju tika saņemti vairāki iebildumi, kas tika pārrunāti 23.04.2015. sabiedriskās apspriešanas sanāksmē: 1. par atļautā makšķerēšanas rīku skaita samazinājumu (no 2 uz 1), velcējot no laivas ar mehānisko dzinēju iekšējos ūdeņos (iebildums tika ņemts vērā un noteikumu projekta 15.1.apakšpunkts precizēts, atļaujot izmantot 2 makšķerēšanas rīkus, arī velcējot;);
2. par līdaku un zandartu skaita samazinājumu (no 5 uz 3) lomā (iebildums netika ņemts vērā, lai labāk aizsargātu līdaku un zandartu krājumus);
3. par lieguma termiņa pagarināšanu alatai un līdakai no 1.marta uz 1.februāri (iebildums tika ņemts vērā daļēji un noteikumu projektā lieguma termiņa sākums līdakai atstāts iepriekšējais – 1.marts, kas atbilst spēkā esošajiem noteikumiem Nr.1498);
4. par aizliegumu makšķerēt ar ēsmas zivtiņu no 1.februāra līdz 30.aprīlim (netika ņemts vērā, noteikumu projektā tika paredzēts aizliegums no 1.marta līdz 30.aprīlim un tiesības pašvaldībai ar saistošajiem noteikumiem noteikt aizlieguma laika pagarinājumu);
5. prasība katras personas lomu neuzglabāt atsevišķi, ja makšķerē no laivas (netika ņemts vērā, noteikumu projekta regulējums tika atstāts iepriekšējā noteikumu Nr.1498 redakcijā);
6. aizliegumu makšķerēt no laivas no 1.marta  līdz 30.aprīlim aizstāt ar konkrētām lieguma vietām (netika ņemts vērā, noteikumu projektā tika saglabāta iepriekšējā noteikumu Nr.1498 norma).

Noteikumu projekta sākotnēji sagatavoto redakciju atbalstīja Padomes vairākums, pārējie sabiedrības pārstāvji projektu atbalstīja daļēji, jo viedokļi par Valsts sekretāru sanāksmē izsludināto noteikumu projektu (VSS -640) starp dažādām interešu grupām atšķīrās šādos jautājumos:1) par lomā paturamo zivju skaitu un minimālo izmēru,2) makšķerēšanas rīku skaitu, velcējot no laivas, 3) makšķerēšanas lieguma periodiem pavasarī un rudenī, 4) aizliegumu iebrist ūdeņos makšķerējot konkrētā laikposmā,5) par zemūdens medībām papildus paredzētajiem ūdeņiem, 6) par pašvaldību tiesībām noteikt no šiem noteikumiem atšķirīgu makšķerēšanas kārtību atkarībā no vietējiem apstākļiem. Par ūdeņiem, kuros būtu pieļaujamas zemūdens medības, Padomes Zemūdens medību interešu grupa norādīja, ka tās būtu pieļaujamas slēgtās ūdenstilpēs, kuru platība pārsniedz 30 ha, kā arī Daugavā, Buļļupē, Lielupē, Ventā, Mūsā un Mēmelē. Taču grupa nepiekrīt tam, ka zemūdens medības brīvā veidā nebūtu pieļaujamas robežūdeņos ar citām valstīm. Tur tās būtu organizējamas tikai licencētā veidā. Tāpat Zemūdens medību interešu grupa atbalsta zemūdens medību ierobežojumus ūdeņos, kuros ir ieviesta licencētā makšķerēšana vai vēžošana. Arī zemūdens medības tur būtu ieviešamas tikai licencētā veidā. Zemūdens medību interešu grupa nepiekrīt vispārējam zemūdens medību aizliegumam ĪADT, jo šādam aizliegumam nav pamatojuma, ja tajā pašā laikā tur var nodarboties ar makšķerēšanu.Par noteikumu projekta 7.pielikumā ietverto ūdeņu un to daļu sarakstu, kurās atļautas zemūdens medības, atšķirīgu viedokli pauda biedrība ”Makšķernieku organizāciju sadarbības padome”, kas uzskata, ka saraksts būtu sašaurināms un zemūdens medības būtu iespējamas tikai tajos ūdeņos, kuros ir ieviestas licencētas zemūdens medības. Šie ūdeņi zemūdens medībām būtu pieejami tikai ar pašvaldību atļauju, un tām pašām ir jāveido zemūdens medībām pieejamo ūdeņu saraksts, nevis tas ir iekļaujams noteikumu projekta pielikumā. Zemūdens medību galvenais risks esot apgrūtināta kontrole, arī palielināta kaimiņvalstu zemūdens mednieku pieplūduma dēļ, ja zemūdens medības notiks Latvijas publiskajos ūdeņos.Lai apspriestu atšķirīgos atzinumu sniedzēju viedokļus par Valsts sekretāru sanāksmē izsludināto noteikumu projektu, 13.08.2015. un 28.08.2015. viedokļu saskaņošanas sanāksmēs piedalījās biedrības „Latvijas makšķernieku asociācija”, biedrības „Makšķernieku radošais klubs”, biedrības ”Makšķernieku organizāciju sadarbības padome”, biedrības „Vides konsultatīvā padome” un biedrības „Latvijas Pašvaldību savienība” pārstāvji, Padomes priekšsēdētājs un interešu grupu vadītāji, Zemkopības ministrijas, Iekšlietu ministrijas, kā arī VARAM un citu institūciju pārstāvji, kuru kompetencē ir zivju resursu aizsardzība un pētniecība. Pēc šīm sanāksmēm tika panākta vienošanās, ka VARAM sniegs savu viedokli par biedrības “Latvijas Makšķernieku asociācija” sagatavoto priekšlikumu noteikumu projektā iekļaut arī aizliegumu makšķerēšanai ar iebrišanu ūdenī atsevišķās upēs, ezeros un to daļās, kā arī mainīt atsevišķus pavasara un rudens lieguma termiņus. VARAM šos priekšlikumus atbalstīja, un noteikumu projekts tika attiecīgi precizēts.Vienošanās par noteikumu projekta galīgo redakciju panākta Ministru kabineta 2008.gada 7.aprīļa noteikumu Nr.300 “Ministru kabineta kārtības rullis” 98.–108.punktā paredzētajā saskaņošanas kārtībā ar atzinumus sniegušajām valsts institūcijām un sabiedriskajām organizācijām – Iekšlietu ministriju, Tieslietu ministriju, Vides aizsardzības un reģionālās attīstības ministriju, biedrību “Latvijas Pašvaldību savienība”, Vides konsultatīvo padomi, biedrību “Latvijas Makšķernieku asociācija”, biedrību “Makšķernieku radošais klubs” un biedrību “Makšķernieku organizāciju sadarbības padome”. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija, BIOR, VARAM, pašvaldības, Valsts vides dienests un Dabas aizsardzības pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme un institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs J. Dūklavs

22.12.2015. 12:09

2957

G. Ozoliņa

67095046, Gunta.Ozolina@zm.gov.lv